ΑΠΟΦΑΣΗ ΤΗΣ ΕΠΙΤΡΟΠΗΣ της 14ης Μαρτίου 1994 περί χρήσης ενός σφαγείου κατ' εφαρμογή του άρθρου 9 της οδηγίας 80/217/ΕΟΚ του Συμβουλίου (94/159/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 80/217/ΕΟΚ του Συμβουλίου της 22ας Ιανουαρίου 1980 περί θεσπίσεως κοινοτικών μέτρων για την καταπολέμηση της κλασικής πανώλους των χοίρων (1), όπως τροποποιήθηκε τελευταία από την οδηγία 93/384/ΕΟΚ (2), και ιδίως το άρθρο 9 παράγραφος 4 στοιχείο β), Εκτιμώντας: ότι, στις 16 Φεβρουαρίου 1994, δηλώθηκε, από τις βελγικές κτηνιατρικές αρχές, κρούσμα κλασικής πανώλους των χοίρων στο δήμο του Maldegem, στην Ανατολική Φλάνδρα- ότι, βάσει του άρθρου 9 παράγραφος 1 της οδηγίας 80/217/ΕΟΚ, ορίστηκε, αμέσως, ζώνη προστασίας γύρω από τον τόπο εμφάνισης του κρούσματος- ότι έχει απαγορευθεί κάθε μετακίνηση για μεταφορά χοίρων, είτε σε δημόσιους είτε σε ιδιωτικούς δρόμους- ότι το Βέλγιο έχει υποβάλει αίτηση για χρήση ενός σφαγείου το οποίο βρίσκεται στη ζώνη προστασίας, για τη σφαγή χοίρων των οποίων η προέλευση βρίσκεται εκτός αυτής της ζώνης- ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 1. Επιτρέπεται στο Βέλγιο να χρησιμοποιεί το σφαγείο "Ryckaert" που βρίσκεται στο δήμο Eeklo στη ζώνη προστασίας που θεσπίστηκε στις 16 Φεβρουαρίου 1994 σχετικά με την εκδήλωση της προαναφερομένης νόσου στο Maldegem, υπό τους ακόλουθους όρους: - η πρόσβαση στο σφαγείο πρέπει να πραγματοποιείται μέσω ενός διαδρόμου. Οι λεπτομέρειες σχετικά με αυτόν το διάδρομο πρέπει να θεσπιστούν στο πλαίσιο της βελγικής νομοθεσίας, - εισερχόμενα σε αυτόν το διάδρομο, τα οχήματα που μεταφέρουν χοίρους για σφαγή, πρέπει να σφραγίζονται από τις αρμόδιες αρχές. Κατά τη στιγμή της σφράγισης, οι αρχές πρέπει να καταγράφουν τον αριθμό μητρώου του οχήματος και τον αριθμό των χοίρων τα οποία μεταφέρει, - κατά την άφιξη στο σφαγείο, οι αρμόδιες αρχές πρέπει: i) να επιθεωρούν και να αφαιρούν την σφραγίδα του οχήματος, ii) να καταγράφουν τον αριθμό μητρώου του οχήματος, και τον αριθμό των χοίρων που μεταφέρει. 2. Όλα τα οχήματα που μεταφέρουν χοίρους προς το σφαγείο, όπως αναφέρεται στην ως άνω παράγραφο 1, πρέπει να υποβάλλονται σε καθαρισμό και απολύμανση αμέσως μετά την εκφόρτωση. Άρθρο 2 Η παρούσα απόφαση απευθύνεται στα κράτη μέλη. Βρυξέλλες, 14 Μαρτίου 1994.

[Source: multi_eurlex | Tokens: 2152]